OBRAZLOŽITVENI MEMORANDUM

Svet je 7. decembra 2010 Irski na njeno zahtevo odobril finančno pomoč (Izvedbeni sklep Sveta 2011/77/EU) v podporo korenitemu gospodarskemu in finančnemu reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v območju eura in v EU.

V skladu s členom 3(9) Sklepa 2011/77/EU je Komisija, skupaj z MDS in v povezavi z Evropsko centralno banko (ECB), izvedla tretji pregled napredka irskih organov na področju izvajanja dogovorjenih ukrepov, kot tudi učinkovitosti ter ekonomskega in socialnega vpliva dogovorjenih ukrepov.

Ob upoštevanju popravljenih gospodarskih predvidevanj ter vmes prispelih informacij (vključno s potrebo po izvedbi nadaljnjega upravljanja obveznosti ( Liability Management Exercise – LME) za zagotovitev, da zasebni sektor prispeva k predvideni dokapitalizaciji banke Bank of Ireland ) Komisija predlaga spremembo pogojev ekonomske politike, na katerih temelji finančna pomoč, kot je razloženo v nadaljevanju. Komisija meni, da so predlagane spremembe pogojev ekonomske politike potrebne za zagotovitev nemotenega izvajanja programa in zaščito ciljev samega programa.

2011/0224 (NLE)

Predlog

IZVEDBENI SKLEP SVETA

o spremembi Izvedbenega sklepa 2011/77/EU o finančni pomoči Unije Irski

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo[1] in zlasti člena 3(2) Uredbe,

ob upoštevanju predloga Evropske komisije,

ob upoštevanju naslednjega:

1. Svet je Irski na njeno zahtevo odobril finančno pomoč (Izvedbeni sklep Sveta 2011/77/EU) v podporo korenitemu gospodarskemu in finančnemu reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v območju eura in v EU.

2. V skladu s členom 3(9) Izvedbenega sklepa 2011/77/EU je Komisija, skupaj z MDS in v povezavi z ECB, izvedla tretji pregled napredka organov na področju izvajanja dogovorjenih ukrepov, kot tudi učinkovitosti ter ekonomskega in socialnega vpliva dogovorjenih ukrepov.

3. V skladu s trenutnimi napovedmi Komisije za nominalno rast BDP (1,1 % leta 2011, 2,8 % leta 2012 in 3,8 % leta 2013) je potek fiskalne prilagoditve skladen s priporočilom Sveta Irski z dne 7. decembra 2010[2] na podlagi člena 126(7) Pogodbe ter z razvojem deleža dolga glede na BDP na ravni 109,9 % leta 2011, 116,2 % leta 2012 in 119,4 % leta 2013. Delež dolga glede na BDP se bo po vrhuncu leta 2013 začel zmanjševati ob predpostavki nadaljnjega napredka pri zmanjšanju primanjkljaja. Na dinamiko dolga vpliva več izrednih operacij, vključno s kapitalsko injekcijo bankam leta 2011, ki bo neto javni dolg povečala za približno 6 odstotnih točk BDP, predpostavko o ohranjanju visokega gotovinskega salda in razlikami med plačili obresti na podlagi nastanka poslovnih dogodkov in plačili obresti na gotovinski osnovi.

4. Organi so na podlagi rezultatov že izvedenih LME navedli dobre obete za zagotovitev nadaljnje 0,5 milijarde EUR prispevkov zasebnega sektorja za dokapitalizacijo banke Bank of Ireland do 31. decembra 2011. Ob upoštevanju že visokih javnih stroškov dokapitalizacije banke in konzervativnega pristopa k določitvi potrebe banke Bank of Ireland po dokapitalizaciji zdaj velja, da ni potrebno in primerno zagotoviti navedene 0,5 milijarde EUR pred končanjem LME za dosego programskega roka, saj bi to povzročilo višje fiskalne stroške od potrebnih in nepotrebno visok količnik kapitalske ustreznosti banke Bank of Ireland , potem ko postanejo dohodki iz LME razpoložljivi. Rok za dokončanje tega dela dokapitalizacije banke Bank of Ireland je bil določen na novo, in sicer na konec leta 2011.

5. Zaradi navedenega razvoja dogodkov je treba Izvedbeni sklep Sveta 2011/77/EU spremeniti –

SPREJEL NASLEDNJI SKLEP:

Člen 1

Odstavek 7 člena 3 Izvedbenega sklepa 2011/77/EU se spremeni:

(1) točka (g) se nadomesti z naslednjim:

„dokapitalizacija nacionalnih bank do konca julija 2011 (če banki Irish Life & Permanent in Bank of Ireland ustrezno prilagodita pričakovani prodaji premoženja) v skladu z ugotovitvami previdnostne ocene likvidnosti (PLAR) in previdnostne ocene kapitala (PCAR) iz leta 2011, ki jih je 31. marca 2011 naznanila Centralna banka Irske. Irska bo do konca leta 2011 zagotovila dokapitalizacijo preostale 1,1 milijarde EUR za banko Irish Life & Permanent in 0,5 milijarde EUR za banko Bank of Ireland , vključno z javnimi sredstvi, če dohodki iz prodaj premoženja in upravljanja likvidnosti navedenih zneskov ne krijejo.“

(2) dodajo se naslednje točke:

„(q) predložitev finančnega dokumenta s predproračunskimi obeti in srednjeročnim načrtom za fiskalno konsolidacijo za obdobje 2012–2015, v katerem je opredeljena splošna sestava prilagoditev prihodkov in odhodkov za posamezno leto in ki je skladen s cilji iz Priporočila Sveta z dne 7. decembra 2010, v predstavniškem domu ( Dáil Éireann ) do konca oktobra;

(r) do predložitve proračuna za leto 2012 (začetek decembra 2011) naznanitev obvezujočih srednjeročnih zgornjih mej za gotovinske odhodke ter določitev ukrepov v zvezi s prihodki in odhodki, ki so potrebni za dosego prilagoditve v obdobju 2012–2015;

(s) izdaja smernic s strani Centralne banke Irske, v katerih je razloženo, kako lahko banke knjižijo računovodske izgube, ki so jih utrpele v portfelju posojil, do konca decembra 2011;

(t) objava novih smernic s strani Centralne banke Irske za oceno poroštev, danih za pridobitev bančnega posojila, do konca decembra 2011;

(u) priprava osnutka programa prodaje premoženja, vključno z določitvijo potencialnih sredstev za prodajo, morebitnimi potrebnimi regulativnimi spremembami in časovnim razporedom za izvedbo, in razprava o osnutku do konca decembra 2011.“

Člen 2

Ta sklep je naslovljen na Irsko.

Člen 3

Ta sklep se objavi v Uradnem listu Evropske unije .

V Bruslju,

Za Svet

Predsednik

[1] UL L 118, 12.5.2010, str. 1.

[2] SEC(2010) 1515 konč.